Partineutrale departementschefer og topembedsmænd har fået for stor politisk indflydelse i danske ministerier. Et stigende tryk fra medierne og et ukendt stort antal lobbyister sætter skiftende folkevalgte politikere i danske ministerier under et endnu uset stort pres. Derfor bør ministrenes politiske position i centraladministrationen styrkes med flere politisk udvalgte embedsmænd, som man kender det fra udlandet.

Sådan lyder ønsket fra tidligere ministre, departementschefer og nuværende ordførere i Folketinget.Men hver gang et opgør med det danske embedssystem med dets på papiret neutrale embedsmænd lurer i kulissen, har skiftende regeringer afvist at ændre det mere end 150 år gamle embedsværk ved at indføre viceministre, statssekretærer eller politiske kabinetter.I en ny bog »Lobbyistens lommebog – politikere under pres«, der udkommer i dag, tager beskæftigelsesminister Mette Frederiksen (S) bladet fra munden.

»Spørgsmålet er, om ikke tiden snart vil være moden til, at det eneste folkevalgte element i et ministerium styrkes,« siger hun i et interview med de to forfattere Peter Mose og Susanne Hegelund.

Udmeldingen står i kontrast til regeringens officielle holdning. Så sent som i maj afviste finansminister Bjarne Corydon (S) i et interview med Berlingske, at der er behov for at rekruttere flere politisk udvalgte embedsmænd.

Det har ikke været muligt at få et interview med Mette Frederiksen, men i en mail til Berlingske skriver hun:

»Det er altid en relevant diskussion at overveje, hvordan man kan forbedre de politiske processer. Det er selvsagt ikke en kritik af embedsværket. Udover det, jeg har sagt til forfatterne bag bogen, har jeg ikke mere at tilføje,« siger hun.

Før regeringsskiftet i 2011 lod statsminister Helle Thorning-Schmidt (S) sig inspirere af Tony Blairs organisering i Storbritannien. Her gik hun med tanker om at udstyre en kommende regering med en samordningsminister. Håndplukkede politiske rådgivere skulle samles i en ny »Strategy Unit«, og en ny »Delivery Unit« skulle have ansvaret for, at de øvrige ministerier leverede det, regeringen havde lovet. Planerne blev angiveligt lagt i graven under forhandlingerne om regeringsgrundlaget på Hotel Crown Plaza.

Systemet duer ikke længere

Mette Frederiksens udmelding bakkes op af både tidligere ministre og siddende folketingsmedlemmer. Tidligere forsvarsminister Søren Gade (V) mener ikke, det danske embedsværk fungerer, som det skal.

»Der skal skydes et led ind mellem departementschef og ministeren. Embedsværket er ikke dårligt, men systemet duer ikke længere. En svensk model vil også kunne skåne embedsmændene. Se, hvor meget sager om dem har fyldt de seneste fem-otte år. Det handler ikke om, hvorvidt en regering er rød eller blå. Det er et fælles problem, som man burde kunne blive enige om at løse,« siger Søren Gade.

Berlingske kunne så sent som i september skrive, at ordførere fra samtlige partier uden om regeringen er så utilfredse med organiseringen i toppen af ministerierne, at de ønsker en offentlig høring om det danske embedssystems fremtidige indretning. En af dem er Venstre-ordføreren Jakob Engel-Schmidt, der i lang tid har argumenteret for, at danske ministerier indrettes som i Storbritannien eller USA, hvor en minister kan rekruttere et personligt udvalgt politisk kabinet.

»Først og fremmest viser Mette Frederiksens udmelding, at vi, der i lang tid har snakket om behovet for at styrke ministerens position internt i ministerierne, nu møder opbakning fra virkelighedens verden fra en minister, der sidder der i øjeblikket,« siger han til Berlingske.

Jakob Engel-Schmidt vil i samarbejde med andre ordførere fra Folketinget inden årets udgang indstille til en høring om organiseringen i danske ministerier.»Jeg synes, det er utrolig glædeligt, at en af regeringens stærkeste ministre, som jeg har utrolig stor respekt for, er klar til at kaste sig ind i den her sag. Selv om jeg er meget uenig med Mette Frederiksen på mange punkter, håber jeg, at hun vil deltage i debatten i fremtiden,« siger han og understreger, at Venstre endnu ikke har en officiel holdning til organiseringen af danske ministerier.